უნივერსიტეტის ღონისძიებების პორტალი

სამეცნიერო დოკუმენტური ფილმების ფესტივალი ილიაუნიში
2026-05-04 14:00 - 2026-05-05 19:00 (Asia/Dubai)
4-5 მაისს ილიას სახელმწიფო უნივერსიტეტი ილიაუნის G106 დარბაზში უმასპინძლებს სამეცნიერო დოკუმენტური ფილმების ფესტივალს, რომელიც ყოველწლიურ ხასიათს მიიღებს.
ფესტივალზე წარმოდგენილი იქნება ბოლო წლებში მეცნიერთა ავტორობით, თანაავტორობითა თუ თანამონაწილეობით შექმნილი სამეცნიერო დოკუმენტური ფილმები და ვიდეორგოლები უახლესი გარდამტეხი სამეცნიერო აღმოჩენებისა და მიგნებების შესახებ შემდეგ დისციპლინებში:

არქეოლოგია;
სპელეოლოგია;
კლიმატოლოგია;
გლაციოლოგია;
სოციოლოგია და სხვ.

ფესტივალზე წარდგენილი ნამუშევრებიდან ჟიური შეარჩევს საუკეთესო ფილმს, რომლის ჩვენება გაიმართება 2026 წლის ოქტომბერში ქუთაისის საერთაშორისო მოკლემეტრაჟიანი ფილმების ფესტივალზე (KISFF).
ფესტივალის მხარდამჭერები

საერთაშორისო სამეცნიერო-პოპულარული ჟურნალი National Geographic;
სამეცნიერო-პოპულარული ონლაინგამოცემა NextOn.ge;
ქუთაისის საერთაშორისო მოკლემეტრაჟიანი ფილმების ფესტივალი (KISFF);
საქართველოს დოკუმენტური კინოს ასოციაცია – დოკა (DOCA).

განრიგი

კარიერული განვითარების პროექტი Level UP – მესამე შეხვედრის თემა „შეფასება და სამოტივაციო წერილი“
2026-05-07 13:00 - 14:00
7 მაისს, 13:00 საათზე, ილიას სახელმწიფო უნივერსიტეტის T102 დარბაზში სტუდენტურ საქმეთა დეპარტამენტის კარიერული განვითარების სერვისების ორგანიზებით პროექტ Level UP-ის ფარგლებში მარი ნუცუბიძე გამართავს შეხვედრას თემაზე „შეფასება და სამოტივაციო წერილი“.
სტუდენტები გაეცნობიან შეფასების პროცესის მნიშვნელობას და სამოტივაციო წერილის სწორად ფორმირების პრაქტიკულ ასპექტებს.
სპიკერის შესახებ
მარი ნუცუბიძე თიბისი ბანკის ადამიანური კაპიტალის მართვის დეპარტამენტის შიდა კომუნიკაციების მენეჯერია საბანკო-საფინანსო სექტორის პროფესიონალის 10- წლიანი გამოცდილებით შემდეგი მიმართულებით: თანამშრომელთა ჩართულობის გაზრდა, შიდა კომუნიკაცია, პროექტების მართვა, Employer Branding-ის განვითარება-მხარდაჭერა, ორგანიზაციული კვლევების წარმოება-ანალიზი და თანამშრომელთა სამოტივაციო ინიციატივების დაგეგმვა-განხორციელება.
Level UP შედგება 5 ლექციისგან, რომელთა მიზანია სტუდენტების პროფესიული განვითარებისთვის მნიშვნელოვანი უნარების განვითარება, თანამედროვე შრომითი ბაზრის მოთხოვნათა გაცნობა და კარიერული დაგეგმვის პროცესში მათი მხარდაჭერა.
სარეგისტრაციო ბმული: https://forms.gle/b77b3ziDogCydu8F9
სამუშაო ენა: ქართული
დრო: 7 მაისი, 13:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ი. ჭავჭავაძის გამზ. N45
2026

ფილოსოფიური სემინარი – თამაზ თოხაძის მოხსენება „პოლარიზაციის მექანიზმები და გონივრული შეთანხმების შესაძლებლობა“
2026-05-07 16:00 - 17:00
7 მაისს, 16:00 საათზე, ილიას სახელმწიფო უნივერსიტეტის S507 დარბაზში სავლე წერეთლის ფილოსოფიის ინსტიტუტის მკვლევარი, ასოცირებული პროფესორი თამაზ თოხაძე ფილოსოფიური სემინარის ფარგლებში წაიკითხავს საჯარო მოხსენებას „პოლარიზაციის მექანიზმები და გონივრული შეთანხმების შესაძლებლობა“.
პოლარიზაცია, ფართო გაგებით, გულისხმობს ჯგუფებს შორის პოზიციათა მკვეთრ დაშორებას. მოხსენებაში მკვლევარი პოლარიზაციას ძირითადად განიხილავს ფაქტობრივი საკითხების ირგვლივ, მაგალითად, ისეთ თემებთან მიმართებაში, როგორებიცაა რწმენები ვაქცინაციის ეფექტიანობის შესახებ ან ლაიმის დაავადების მკურნალობის მეთოდები.
მოხსენების პირველ ნაწილში განხილული იქნება რამდენიმე თეორიული და კომპუტაციური მოდელი, რომლებიც აჩვენებს, რომ პოლარიზაცია შესაძლოა წარმოიშვას ისეთ ჯგუფებშიც კი, რომელთა წევრებიც ეპისტემურად გონიერი აგენტები არიან. შესაბამისად, პოლარიზაციას ყოველთვის ინდივიდუალური ირაციონალურობა არ იწვევს. დასკვნით ნაწილში განხილული იქნება, რა ტიპის ინსტიტუციურმა მოწყობამ შეიძლება დააზღვიოს საზოგადოება და მეცნიერება მსგავსი პოლარიზაციისგან.
დრო: 7 მაისი, 16:00 საათი
ადგილმდებარეობა: ილიას სახელმწიფო უნივერსიტეტის S507 დარბაზი, გ. წერეთლის გასასვლელი N1-3
დასწრება თავისუფალია.
2026

ლექციების ციკლი „უახლესი ქართული ლიტერატურა თანამედროვე თეორიული პარადიგმების ჭრილში“ – შეხვედრა მწერალ ანა კორძაია-სამადაშვილთან
2026-05-08 19:00 - 20:00
8 მაისს, 19:00 საათზე, წიგნის სახლში „ლიგამუსი“ ლექციების ციკლის „უახლესი ქართული ლიტერატურა თანამედროვე თეორიული პარადიგმების ჭრილში“ მეექვსე შეხვედრა მწერალ ანა კორძაია-სამადაშვილთან გაიმართება.
დისკუსიაში მონაწილეობას მიიღებენ ილიას სახელმწიფო უნივერსიტეტის შედარებითი ლიტერატურათმცოდნეობის მიმართულების დოქტორანტები: ნინა ბოკუჩავა, მანო ერემაშვილი და ამავე მიმართულების მაგისტრი მარიამ ბახტაძე.
შეხვედრაზე ავტორი ისაუბრებს საკუთარი ნაწარმოებების შექმნისა და თემატიკის შესახებ, სტუდენტები კი მის ლიტერატურულ ტექსტებზე მეცნიერულ დაკვირვებებს წარმოადგენენ და თეორიული მიდგომების საფუძველზე გააანალიზებენ.
პროექტის მიზანია უახლესი ქართული ლიტერატურის კვლევაში თანამედროვე თეორიული მიდგომების გამოყენების შესაძლებლობის წარმოჩენა, სხვადასხვა თაობის ლიტერატურათმცოდნეთა შორის საუკეთესო კვლევითი პრაქტიკის გაზიარება და აკადემიური სინერგიის შექმნა.
სამუშაო ენა: ქართული
დრო: 8 მაისი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2026

დოქტორ კლემენს გიუნთერის წიგნის წარდგენა
2026-05-11 18:00 - 19:00
11 მაისს, 18:00 საათზე, წიგნის სახლში „ლიგამუსი“ ბერლინის თავისუფალი უნივერსიტეტის მკვლევარი, დოქტორი კლემენს გიუნთერი წარადგენს საკუთარ წიგნს „მეტაისტორიოგრაფიული რევოლუცია თანამედროვე რუსულ მწერლობაში“ (The Metahistoriographical Revolution Questioning Historical Knowledge in Contemporary Russian Literature).
მკვლევარი ილიას სახელმწიფო უნივერსიტეტს Erasmus+ აკადემიური მობილობის პროგრამის ფარგლებში ეწვევა.
დოქტორმა კლემენს გიუნთერმა საბაკალავრო საფეხურზე ევროპული ეთნოლოგია და ფილოსოფია მიუნხენის ლუდვიგ-მაქსიმილიანის უნივერსიტეტში შეისწავლა, სამაგისტრო საფეხურზე კი აღმოსავლეთ ევროპის კვლევების მიმართულებით ბერლინის თავისუფალ და კოლუმბიის უნივერსიტეტებში (ნიუ-იორკი) განაგრძო სწავლა. 2019 წელს ბერლინის თავისუფალ უნივერსიტეტში დაიცვა სადისერტაციო ნაშრომი „მეტაისტორიული რევოლუცია. ისტორიის შემეცნების პრობლემატიზაცია თანამედროვე რუსულ მწერლობაში“.
ამჟამად ბერლინის თავისუფალი უნივერსიტეტის აღმოსავლეთ ევროპის კვლევების ინსტიტუტში ასწავლის და საჰაბილიტაციო პროექტზე „კატასტროფის ბუნება. ეკოლოგიური პოეტიკა რუსულ რეალიზმში“ მუშაობს.
კლემენს გიუნთერის კვლევითი ინტერესებია: ჟანრთა პოეტიკა (ისტორიული რომანი, დოკუმენტალიზმი, სამოგზაურო ლიტერატურა), ლიტერატურისა და მეცნიერების ურთიერთმიმართება (მეტეოროლოგია, კლიმატოლოგია, კიბერნეტიკა, ისტორიის მეცნიერება), პოსტკოლონიალიზმი (წარმოსახვის ისტორია: ბაქო, თურქმენეთი, გლობალურობის საბჭოთა კონსტრუქციები), ეკოკრიტიკა (ბუნებრივი კატასტროფები, ფიქციები კლიმატის ცვლილებების შესახებ, ეკოციდი).
მომხსენებლის დეტალურ ბიოგრაფიას შეგიძლიათ გაეცნოთ ბმულზე: https://www.oei.fu-berlin.de/en/kultur/team/guenther/index.html
სამუშაო ენა: ინგლისური
დრო: 11 მაისი, 18:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2026

პროფესორ გაბრიელა პელონის საჯარო ლექცია „ლიტერატურული მრავალენოვნება და ტრანსკულტურული მეხსიერება თანამედროვე გერმანულენოვან მწერლობაში“
2026-05-18 18:00 - 19:00
18 მაისს, 18:00 საათზე, წიგნის სახლში „ლიგამუსი“ ვერონის უნივერსიტეტის ასოცირებული პროფესორი გაბრიელა პელონი წაიკითხავს საჯარო ლექციას „ლიტერატურული მრავალენოვნება და ტრანსკულტურული მეხსიერება თანამედროვე გერმანულენოვან მწერლობაში“ (“Literary Multilingualism and Transcultural Memory in Contemporary German-Language Literature”).
პროფესორი გაბრიელა პელონი მუშაობს ვერონის უნივერსიტეტის უცხოური ენებისა და ლიტერატურის განყოფილებაში გერმანულენოვან კულტურასა და ლიტერატურაზე მეცხრამეტე საუკუნიდან თანამედროვეობამდე. მისი კვლევითი ინტერესები მოიცავს ლიტერატურისა და ფილოსოფიის ურთიერთგადაკვეთის საკითხებს (განსაკუთრებით ნიცშეს შემოქმედებასა და მის რეცეფციას მეოცე საუკუნის ევროპულ კულტურაში), ე.წ. „კლასიკური მოდერნის“ გერმანულენოვან მწერლობასა და კულტურას, გერმანულ-ებრაულ მწერლობასა და კულტურას, ინგებორგ ბახმანის შემოქმედებას, ლიტერატურისა და სოციალური საკითხების ურთიერთმიმართებას (იდენტობა, მიგრაცია, მარგინალურობა), ინტერკულტურულობისა და ტრანსკულტურულობის თეორიებსა და ტრანსენობრიობას თანამედროვე გერმანულენოვან მწერლობაში.
ამჟამად კოორდინაციას უწევს კვლევით პროექტს „განსხვავებულის, მრავალფეროვნებისა და გარიყულობის რეპრეზენტაცია თანამედროვე ევროპულსა და არაევროპულ მწერლობებში“.
მთავარი რედაქტორია ჟურნალისა ნუბე (Nuova Biblioteca Europea), რომელიც ეთმობა თანამედროვე ევროპულ ლიტერატურათა ანალიზს.
პროფესორი გაბრიელა პელონი ილიას სახელმწიფო უნივერსიტეტს ეწვევა ერაზმუს პლუსის აკადემიური მობილობის პროგრამის ფარგლებში.
დამატებით ცნობებს მკვლევრის შესახებ შეგიძლიათ გაეცნოთ ბმულზე:https://www.dlls.univr.it/?ent=persona&id=8492&lang=en#tab-presentazione
სამუშაო ენა: ინგლისური
დრო: 18 მაისი, 18:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2026
